  Майя Бывальцева Бигеръёслэн Сабантуй элькун йӧскалык праздниксы 8-тӥ пӧсьтолэзе Сарапулын ортчоз. Сое радъян но ортчытон понна улосвыл коньдэтысь 300 сюрс манетлэсь трос уксё висъямын. Сабантуй Акшабариха шурлэн ярдураз ортчоз. Отчы элькунлэн пӧртэм ёросъёсысьтыз делегациос люкаськозы. Программаын йӧскалык шудонъёс но вожвылъяськонъёс, бигер семьяос пӧлын конкурс. «Элькун Сабантуйлы дасяськон рос-прос мынэ. <…> Праздниклэсь лулчеберетъя программазэ радъяны улосвылъёслы котькуд ар юрттэ Татарстан. Сарапуллэн Тукай ёросэн кусыпъёсыз юнматэмын. Со котькуд ар милемыз узыр программаен шумпоттэ. Озьы ик Сарапулысь, Ижкарысь творчествоя коллективъёс шулдыртозы. Ваньмыз сяме пыремъя ортчыны кулэ. Уз луэ вал вылын ворттылонъёс гинэ», — вераз иворъёсъя «Удмуртия» агентстволы одӥгез радъясь, Удмуртиысь бигеръёслэн лулчеберетъя йӧскалык автономизылэн тӧроез Рамзия Габбасова. Сарапулысь бигеръёслэн мер центрзылэн кивалтӥсез Фаиль Исламгалиев верамъя, «Корэш» йӧскалык нюръяськонын вормисьлы таяз арын спорт велосипед дасязы. Сяме пыӵамъя, солы така но кузьмалозы. Тегъёс: Лулчеберет Сарапул Удмуртия праздникъёс бигеръёс  